РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/55-25

23. април 2025. године

Б е о г р а д

З А П И С Н И К

ДЕВЕТЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 28. АПРИЛА 2025. ГОДИНЕ

Седница је почела у 16,00 часова.

Седницом је председавала Сања Јефић Бранковић, заменик председника Одбора.

Седници су присуствовали: Јадранка Јовановић, Лепомир Ивковић, Небојша Бакарец, Наташа Јовановић, Марко Атлагић, Љубица Вранеш, Дуња Симоновић Братић, Акош Ујхељи, Јован Јањић, Бранко Миљуш, Ивана Роквић, Радомир Лазовић и др Зоран Лутовац чланови Одбора.

Седници су присуствовали: Душан Марић (Јован Колунџија), Милица Николић (Невена Ђурић), Далибор Шћекић (Љубица Вранеш), Владимир Пајић (Бранко Миљуш) заменици чланова Одбора.

Седници су присуствовали и народни посланици: Милољуб Албијанић, Богдан Радовановић, Наталија Стојменовић, Добрица Веселиновић, Ђорђе Павићевић и Слободан Цвејић, који нису чланови Одбора за културу информисање.

Пре преласка на утврђивање дневног реда, председавајућа је констатовала да седници присуствује 16 народних посланика и да су испуњени услови за рад и пуноважно одлучивање.

Председавајућа је обавестила да је Дневни ред Девете седнице Одбора за културу и ннформисање одређен у Захтеву за одржавање седнице 16 Број: 06-757/25 од 23. априла 2025. године који гласи:

1. Стављање ван снаге Одлуке о покретању поступка за предлагање кандидата за избор чланова Савета Регулаторног тела за електронске медије, 16 број 02-2816/24 од 25. новембра 2024. године и поништавање свих одлука донетих на основу наведене одлуке;
2. Доношење нове Одлуке о покретању поступка за предлагање кандидата за избор чланова Савета Регулаторног тела за електронске медије.

Одбор је већином гласова (12 „за“, нема против, нема уздржаних, четири „није гласало“) усвојио:

-Записник Шесте седнице Одбора за културу и информисање, одржане 30. децембра 2024. године,

Одбор је већином гласова (11 „за“, нема против, нема уздржаних, четири „није гласало“) усвојио:

-Записник Седме седнице Одбора Одбора за културу и информисање одржане 21. јануара 2025. године,

Одбор је већином гласова (11 „за“, нема против, нема уздржаних, пет „није гласало“) усвојио:

-Записник Осме седнице Одбора одржане 23. јануара 2025. године,

**ПРВА ТАЧКА ДНЕВНОГ РЕДА**: Стављање ван снаге Одлуке о покретању поступка за предлагање кандидата за избор чланова Савета Регулаторног тела за електронске медије, 16 број 02-2816/24 од 25. новембра 2024. године и поништавање свих одлука донетих на основу наведене одлуке.

Председавајућа је обавестила да је 23. априла 2025. године шест народних посланика, чланова Одбора за културу и информисање упутило Захтев за одржавање седнице који сте добили у материјалу за ову седницу. Такође и да је 28. априла 2025. године, кандидат Дејан Вук Станковић, доставио Одбору за културу и информисање обавештење о повлачењу из поступка за предлагање кандидата за чланове Савета Регулатора, услед избора за министра просвете у новој Влади Републике Србије, које се налази у систему е парламента.

У дискусији су учествовали: др Зоран Лутовац, Радомир Лазовић, Сања Јефић Бранковић, Мирољуб Албијанић, Бранко Миљуш, Небојша Бакарец, Наташа Јовановић, Ивана Роквић, Дуња Симоновић Братић, Владимир Пајић, Марко Атлагић, Душан Марић и Лепомир Ивковић.

Заменик председника Одбора ставила је на гласање предлог Радомира Лазовића да се Одлука измени тако да се из тачке 1. подтачке 2. избрише део „у складу са законом“ као и да се из тачке 7. избрише констатација „иако неосновано“ и дода део „озбиљне примедбе“.

Одбор није усвојио предлог Радомира Лазовића (четири „за“, један „против“, нема уздржаних, 11 „није гласало“).

Председавјућа је нагласила да ће, зарад јавности и значаја самог питања поступка избора Савета Регулаторног тела за електронске медије, прочитати одлуку која је предложена у захтеву за сазивање Девете седнице Одбора за културу и информисање, као и одлуку коју је припремила скупштинска служба а која садржи разлоге за доношење. Нагласила је да се ради о суштински две истоветне одлуке.

Одлука која је одређена у самом захтеву за одржавање седнице гласи:

1. Ставља се ван снаге Одлука о покретању поступка за предлагање кандидата за избор чланова Савета Регулаторног тела за електронске медије, 16 број: 02-2816/24 од 25. новембра 2024. године и поништавање свих одлука донетих на основу наведене Одлуке.
2. Ова Одлука ступа на снагу даном доношења.

Одлука коју је скупштинска служба припремила, уз консултације у погледу формално-правних елемената, а о којој ће се Одбор за културу и информисање изјашњавати гласи:

1. Одбор за културу и информисање (у даљем тексту: Одбор) констатује следеће:

1) да је Одбор, на Осмој седници одржаној 23. јануара 2025. године, утврдио и Народној скупштини поднео Извештај о спроведеном поступку предлагања чланова Савета Регулаторног тела за електронске медије са Листом кандидата за чланове Савета Регулаторног тела за електронске медије, 16 Број 02-2816/24-163 од 23. јануара 2025. године;

2) да је на утврђеној Листи кандидата за чланове Савета Регулаторног тела за електронске медије (у даљем тексту: Листа кандидата), у складу са законом, предложено укупно 18 кандидата за чланове Савета Регулаторног тела за електронске медије (у даљем тексту: Савет), односно по два из сваке од девет структура овлашћених предлагача утврђених чланом 12. Закона о електронским медијима (у даљем тексту: Закон);

3) да је 28. јануара 2025. године Одбор примио изјаве седам кандидата са Листе кандидата о повлачењу изјаве о прихватању кандидатуре овлашћеног предлагача за члана Савета, и то:

- изјаву Саше Мирковића, кандидата предложеног из структуре из члана 12. тачка 1) Закона, коју чине Заштитник грађана, Повереник за заштиту равноправности, Повереник за информације од јавног значаја и заштиту података о личности, 16 Број 02-2816/24-164,

- изјаву Душана Алексића, кандидата предложеног из структуре из члана 12. тачка 7) Закона, коју чине удружења чији су циљеви заштита деце, ако су регистрована најмање три године пре дана расписивања јавног позива а имају најмање три реализована пројекта у овој области у последње три године 16 Број 02-2816/24-165,

- изјаву Александре Крстић, кандидата предложеног из структуре из члана 12. тачка 7) Закона, коју чине удружења чији су циљеви заштита деце, ако су регистрована најмање три године пре дана расписивања јавног позива а имају најмање три реализована пројекта у овој области у последње три године, 16 Број 02-2816/24-166,

- изјаву Жељка Хубача, кандидата предложеног из структуре из члана 12. тачка 5) Закона, коју чине удружења филмских, сценских и драмских уметника и удружења композитора у Републици Србији, ако су регистрована најмање три године пре расписивања јавног позива, 16 Број 02-2816/24-167,

- изјаву Дубравке Валић Недељковић, кандидата предложеног из структуре из члана 12. тачка 6) Закона, коју чине удружења чији су циљеви остваривање слободе изражавања ако су регистрована најмање три године пре дана расписивања јавног позива а имају најмање три реализована пројекта у овој области у последње три године, 16 Број 02-2816/24-168,

- изјаву Родољуба Шабића, кандидата предложеног из структуре из члана 12. тачка 6) Закона, коју чине удружења чији су циљеви остваривање слободе изражавања ако су регистрована најмање три године пре дана расписивања јавног позива а имају најмање три реализована пројекта у овој области у последње три године, 16 Број 02-2816/24-169, и

- изјаву Мухедина Фијуљанина, кандидата предложеног из структуре из члана 12. тачка 8) Закона, коју чине национални савети националних мањина, 16 Број 02-2816/24-170;

4) да је 28. априла 2025. године Одбор примио изјаву Дејана Вука Станковића, кандидата предложеног из структуре из члана 12. тачка 4) Закона, коју чине удружења новинара у Републици Србији, од којих свако удружење има најмање 300 чланова са плаћеном чланарином, а регистрована су најмање три године пре расписивања јавног позива, 16 Број 02-2816/24-172, о повлачењу из поступка избора за члана Савета;

5) да након повлачења осам наведених кандидата са Листе кандидата:

- на Листи кандидата више нема ниједног кандидата на предлог две структуре овлашћених предлагача, то из структура из члана 13. тачка 6) Закона (удружења чији су циљеви остваривање слободе изражавања ако су регистрована најмање три године пре дана расписивања јавног позива а имају најмање три реализована пројекта у овој области у последње три године) и из члана 13. тачка 7) Закона (удружења чији су циљеви заштита деце, ако су регистрована најмање три године пре дана расписивања јавног позива а имају најмање три реализована пројекта у овој области у последње три године),

- на Листи кандидата преостаје само по један кандидат на предлог четири структуре овлашћених предлагача, и то из структура из члана 13. тачка 1) Закона (Заштитник грађана, Повереник за заштиту равноправности, Повереник за информације од јавног значаја и заштиту података о личности), из члана 13. тачка 4) Закона (удружења новинара у Републици Србији, од којих свако удружење има најмање 300 чланова са плаћеном чланарином, а регистрована су најмање три године пре расписивања јавног позива), из члана 13. тачка 5) Закона (удружења филмских, сценских и драмских уметника и удружења композитора у Републици Србији, ако су регистрована најмање три године пре расписивања јавног позива) и из члана 13. тачка 8) Закона (национални савети националних мањина),

- на Листи кандидата остају по два кандидата на предлог три структуре овлашћених предлагача, и то из структура из члана 13. тачка 2) Закона (универзитети акредитовани у Републици Србији), из члана 13. тачка 3) Закона (удружења издавача електронских медија у Републици Србији чији чланови имају најмање 30 дозвола за пружање аудио и аудио-визуелних медијских услуга, а регистрована су најмање три године пре расписивања јавног позива) и из члана 13. тачка 9) Закона (цркве и верске заједнице);

6) да је у складу са чланом 126. Закона, обавеза Народне скупштине да избор првог сазива Савета у складу са одредбама тог закона спроведе у целини, односно избором свих девет чланова Савета, имајући посебно у виду обавезу да се приликом тог избора жребањем одреди трајање мандата чланова првог сазива Савета у смислу члана 126. став 3. Закона;

7) да су примедбе изнете у јавности у погледу транспарентности спроведеног поступка предлагања чланова Савета, иако неосноване, имале снажан и нарочито негативан ефекат у јавности, који је битно умањио поверење јавности у легалност и легитимност овог поступка од изузетног друштвеног значаја.

2. На основу свих чињеница и околности наведених у тачки 1. ове одлуке, Одбор констатује да не постоје услови да се настави поступак избора чланова Савета покренут Одлуком о покретању поступка за предлагање кандидата за избор члана Савета Регулаторног тела за електронске медије 16 Број 02-2816/24 од 25. новембра 2024. године, у складу с чим се наведена одлука ставља ван снаге и из скупштинске процедуре повлачи Извештај о спроведеном поступку предлагања чланова Савета Регулаторног тела за електронске медије са Листом кандидата за чланове Савета Регулаторног тела за електронске медије, 16 Број 02-2816/24-163 од 23. јануара 2025. године.

3. Ради покретања поновног поступка за предлагање кандидата за избор чланова Савета, Одбор ће донети посебну одлуку, у складу са законом.

4. Ову одлуку доставити Народној скупштини.

5. Ова одлука ступа на снагу даном доношења.

Одбор је једногласно (16 „за“) прихватио предлог Одлуке о стављању ван снаге Одлуке о покретању поступка за предлагање кандидата за чланове Савета регулаторног тела за електронске медије и поништавању свих одлука донешених на основу наведене одлуке (16 број 02-2816/24 од 25. новембра 2024. године).

**ДРУГА ТАЧКА ДНЕВНОГ РЕДА**: Доношење нове Одлуке о покретању поступка за предлагање кандидата за избор чланова Савета Регулаторног тела за електронске медије.

Председавајућа је обавестила да је у материјалу за седницу достављен Предлог одлуке о покретању поступка за предлагање кандидата за избор чланова Савета Регулаторног тела за електронске медије коју су поднели подносиоци захтева.

Нагласила је да је ова одлука идентична као Одлука која је донета на Четвртој седници Одбора за културу и информисање одржаној 25. новембра. 2024. године.

У дискусији су учествовали: Ивана Роквић, Радомир Лазовић, Небојша Бакарец, др Зоран Лутовац, Наташа Јовановић, Бранко Миљуш, Милица Николић, Марко Атлагић, Сања Јефић Бранковић, Небојша Бакарец, др Зоран Лутовац, Владимир Пајић, Милица Николић и Дуња Симоновић Братић.

Одбор је једногласно (15 „за“, нема против, нема уздржаних, један „није гласао“) донео Одлуку о покретању поступка за предлагање кандидата за избор чланова Савета Регулаторног тела за електронске медије.

У складу са чланом 81. Пословника Народне скупштине, стенографска белешка, односно обрађени тонски снимак је саставни део овог записника.

Седница је завршена у 19:20 часова.

СЕКРЕТАР ЗАМЕНИК ПРЕДСЕДНИКА ОДБОРА

Дана Гак Сања Јефић Бранковић